Сыт япэ игъэщыпхъэр?
Щыхьэрым и теплъэр егъэфIэкIуэным теухуауэ кърахьэлIэ ухуэныгъэ лэжьыгъэхэм къалэ Налшык администрацэр ткIийуэ кIэлъыплъынущ.
Иджыблагъэ ирагъэкIуэкIа зэIущIэм и гугъу щащIащ къалащхьэм и гъуэгухэр зэгъэпэщыжынымкIэ зэгурыIуэныгъэ зращIылIэ подряднэ организацэхэм ирагъэкIуэкI ремонтымкIэ шэсыпIэ зэрихьэ лъэхъэнэм къриубыдэу къэхъу зэхуэмыхъуныгъэхэмкIэ жэуап ткIий езы ухуакIуэхэм яхьын зэрыхуейм.
«Гъуэгухэм щIэуэ асфальт тезылъхьахэм е зэзыгъэпэщыжахэм я къалэныр тэмэму кърамыхьэлIамэ, я щыуагъэр езыхэм пщIэншэу ягъэзэкIуэжын хуейщ, — къыхигъэщащ Налшык къалэ администрацэм и Iэтащхьэ Хьэгъэс Залымджэрий.
Иужьрей зэманым Налшык и щIыпIэ администрацэр гугъуехь щхьэхуэхэм Iуоуэ, зэгъэпэщыжыныгъэ лэжьы- гъэхэр къезыхьэлIэ ухуакIуэхэр щхьэзыфIэфIагъ яхэлъу проектхэм зэрыхэIэзэщIыхьыжым къыхэкIыу. Апхуэдэхэм я зэран зэкIа объект зыбжанэ щапхъэу къахьащ: уасэшхуэ те-кIуадэу ремонт ящIа сабий гъэсапIэм и дыхьэпIэмрэ унэ щIыхьэпIэмрэ я зэхуакур зэтес зэрамыщIыжам и зэранкIэ кумбу къэнащ. Иджы уэшх къызэрешхыу, ар шэдылъэ мэхъу, щIыхьэпIэм уримыгъэкIуалIэу. НэгъуэщI зы сабий садым и унащхьэр щызэрахъуэкIым, пщэфIапIэм хуащIын хуея Iугъуэ ишыпIэр къащыгъупщауэ къыщIэкIащ…
Хьэгъэсым къилъытащ, ухуэныгъэ проектхэмрэ лэжьыгъэр къезыхьэлIэ ухуакIуэхэмрэ якIэлъыплъыныр зи пщэ дэлъ департаментхэмрэ управленэхэмрэ я къалэным апхуэдэу фIэкIа кIэлъымыплъыныр пэжмэ, къалэ администрацэм и аппарат нэхъыщхэм ухуэныгъэ IуэхухэмкIэ жэуап нэс зыхьыфын къудамэ къыщызэгъэпэщын хуейуэ.
Жанокъуэ Хьэутий.
